
Csuklókaros koordináta mérőgép mérési bizonytalanságának meghatározása

A járműipari gyakorlatban egyre nagyobb teret nyer a 3D méréstechnikai eszközök alkalmazása a hosszméréstechnikában, ezeken belül is a csuklókaros mérőgépek alkalmazása került előtérbe.
Dolgozatomban csuklókaros koordináta mérőgépen végzett mérésekből származtatott mérési bizonytalanság számítását végeztem el. A méréseket különböző paraméterek szisztematikus változtatása mellett hajtottam végre.
A vizsgálatok célja, hogy meghatározzam, mely paraméterek változtatása van hatással a mérési bizonytanság értékére.
A méréseket egy etalon eszközön, a Mitutoyo Height Masteren végeztem. Az etalont különböző helyzetekben, eltérő pontokon vizsgáltam, annak megfelelően, hogy a mérés során használható terület egyes részeinek a hatását a mérés bizonytalanságára meg lehessen határozni.
A mérési pontokból számos távolságot számoltam, majd ezeket az értékeket vetettem össze. Az etalonnak köszönhetően, ugyanazt a hosszúságot többféle módon előállítathattam, figyelembe véve, hogy a mért távolság az etalonon belül hol helyezkedik el. A mérőszemélyek változtatásával az ismételhetőséget és reprodukálhatóságot is megvizsgáltam.
Egy másik mérési sorozat tervezésével arra kerestem a választ, hogy a mérések ingadozásai hogyan alakulnak három különböző méretű vízszintes hasáb, három különböző személy által történő mérése során. Ezen kísérletsorozattal becslést adtam arra, hogy mekkora a karos mérőgép ismételhetőségének és reprodukálhatóságának értéke, amellyel meghatároztam a mérés kiterjesztett bizonytalanságát is.



